अब समय आता है समापन का। भूम्याल (भू-देवता) एक लम्बे लट्ठे के सिरोभाग पर चांदी की मूर्ति के रूप में स्थापित रहता है। चांदी की मूर्ति के पीछे चंवर गाय के बाल लगे होते हैं तथा लम्बे लट्ठे पर ऊपर से नीचे तक रंग-बिरंगे रेशमी साफे बंधे होते हैं। भुम्याल देवता को धारी (धारण करने वाला) अपने कंधे के सहारे खड़ा कर कुछ देर तक नाचता है। फिर भुम्याल का पश्वा, नंदा का पश्वा तथा बीर का पश्वा भुम्याल के निशान को धरती के समानान्तर अपनी बाहों में लिटा कर चारों दिशाओं में ‘ख्यलाते’ हैं। तीनों देवता औतरते (आदमी पर अवतार लेना) हैं और अपने-अपने निसाण लेते (अपने ऊपर सचमुच देवता अवतरित हुआ है यह सबित करने के लिये पश्वा लोगों द्वारा अपने पेट पर कटार भौंकना या पीठ पर तलवार मारना) हैं। निसाण लेते समय समूचे जन-समूह में चुप्पी छा जाती हैं। इसके बाद अगर देवता प्रसन्न हुए तो प्रसन्नता व्यक्त करते हैं तथा सारे गांव तथा दर्शकों को आशीष देते हैं। इस समय लोग अवतरित देवता से ‘पूछ’ भी करवाते हैं। देवता की प्रसन्नता और अप्रसन्नता का ये क्षण इन पंचों के लिए आयोजन की सफलता और असफलता को जानने का क्षण होता है। यदि देवता प्रसन्नता व्यक्त करते हैं तो सारे ग्रामवासी इस कार्यक्रम से थके हारे अलौकिक आनंद महसूस करते हैं। यही आनन्द इस समूचे आयोजन का महा प्रसाद है। अतं में समस्त ग्रामवासी भूमियाल को उस परिवार तक पहुंचाने जाते हैं जिसकी अर्जी पंचायत ने मंजूर की होती है। उस आदमी के घर पर भुम्याल देवता एक साल तक रहता है तथा सालभर पूजने की जिम्मेदारी उसी परिवार की होती है। उस घर के आंगन में प्रसाद आदि बंटने के बाद इस समूचे आयोजन का समापन हो जाता है।